32010D0335
L 151/19
SLUŽBENI LIST EUROPSKE UNIJE
10.06.2010.
ODLUKA KOMISIJE
od 10. lipnja 2010.
o smjernicama za izračunavanje zaliha ugljika zemljišta za potrebe Priloga V. Direktivi 2009/28/EZ
(priopćena pod brojem dokumenta C(2010) 3751)
(2010/335/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2009/28/EZ Europskog parlamenta i Vijeća od 23. travnja 2009. o promicanju korištenja energije iz obnovljivih izvora i o izmjeni i naknadnom stavljanju izvan snage direktiva 2001/77/EZ i 2003/30/EZ (1), a posebno njezin Prilog V. dio C točku 10.,
budući da:
(1)
Direktivom 2009/28/EZ utvrđena su pravila za izračunavanje stakleničkog učinka biogoriva, biotekućina i usporednih vrijednosti za fosilna goriva, uzimajući u obzir emisije od promjena zaliha ugljika zbog promjene uporabe zemljišta. Direktiva 98/70/EZ Europskog parlamenta i Vijeća od 13. listopada 1998. o kakvoći benzinskih i dizelskih goriva i o izmjeni Direktive Vijeća 93/12/EEZ (2) sadrži odgovarajuća pravila u odnosu na biogoriva.
(2)
Komisija bi trebala izraditi smjernice za izračunavanje zaliha ugljika zemljišta na temelju smjernica za nacionalne inventare stakleničkih plinova Međuvladinog odbora za klimatske promjene (IPCC) iz 2006. Te su smjernice predviđene za nacionalne inventare stakleničkih plinova i nisu izražene u obliku koji bi gospodarski subjekti mogli neposredno primijeniti. Stoga je u slučaju kad u smjernicama za nacionalne inventare stakleničkih plinova IPPC-a nedostaju potrebne informacije za proizvodnju biogoriva i biotekućina ili te informacije nisu dostupne potrebno koristiti druge znanstvene izvore podataka.
(3)
Kod izračunavanja zaliha ugljika u organskoj tvari tla potrebno je voditi računa o klimi, tipu tla, zemljišnom pokrovu, gospodarenju zemljištem i unosu. U tu je svrhu za mineralna tla primjereno koristiti metodologiju IPPC 1. razine za organski ugljik u tlu, budući da ona obuhvaća globalnu razinu. Što se tiče organskih tala, metodologija IPPC bavi se posebno gubitkom ugljika nakon odvodnjavanja, i to samo putem godišnjih gubitaka. Budući da odvodnjavanje tla obično rezultira velikim gubitkom zaliha ugljika koji se ne može nadoknaditi uštedama emisije stakleničkih plinova putem biogoriva ili biotekućina i budući da je odvodnjavanje tresetnog tla zabranjeno kriterijima održivosti utvrđenima u Direktivi 2009/28/EZ, dovoljno je utvrditi opća pravila za određivanje organskog ugljika tla odnosno gubitaka ugljika u organskim tlima.
(4)
Za izračunavanje zalihe ugljika u živoj biomasi i mrtvoj organskoj tvari trebao bi biti primjeren pojednostavljeni pristup koji odgovara metodologiji IPPC 1. razine za vegetaciju. U skladu s tom metodologijom može se pretpostaviti da se kod prenamjene zemljišta iz zemljišta gubi cjelokupna zaliha ugljika žive biomase i mrtve organske tvari. Mrtva organska tvar obično nema veliki značaj kod prenamjene zemljišta radi uzgoja usjeva za proizvodnju biogoriva i biotekućina, ali bi je trebalo uzeti u obzir barem u slučaju zatvorenih šuma.
(5)
Gospodarski bi subjekti kod izračunavanja stakleničkog učinka prenamjene zemljišta trebali moći koristiti stvarne vrijednosti za zalihe ugljika vezane uz referentnu uporabu zemljišta i uporabu zemljišta nakon prenamjene. Oni bi isto tako trebali imati mogućnost koristiti standardne vrijednosti te je stoga potrebno predvidjeti te vrijednosti u ovim smjernicama. Ipak, nije potrebno predvidjeti standardne vrijednosti za kombinacije klime i tipova tla koje nisu vjerojatne.
(6)
U Prilogu V. Direktivi 2009/28/EZ utvrđene su metode za izračunavanje stakleničkih učinaka i pravila za izračunavanje godišnjih emisija od promjena zaliha ugljika zbog promjena uporabe zemljišta. Smjernicama u Prilogu ovoj Odluci utvrđena se pravila za izračunavanje zaliha ugljika zemljišta koja nadopunjuju pravila utvrđena u Prilogu V.,
DONIJELA JE OVU ODLUKU:
Članak 1.
Smjernice za izračunavanje zaliha ugljika zemljišta za potrebe Priloga V. Direktivi 2009/28/EZ utvrđene su u Prilogu ovoj Odluci.
Članak 2.
Ova je Odluka upućena državama članicama.
Sastavljeno u Bruxellesu 10. lipnja 2010.